उत्तर प्रदेश में सामने आए Coronavirus के 2,187 नये मामले, 25 और मरीजों की मौत
उत्तर प्रदेश में पिछले 24 घंटे के दौरान कोरोना वायरस से 25 और मरीजों की मौत हुई है। इसके साथ ही प्रदेश में इस महामारी में जान गंवाने वालों की संख्‍या बढ़कर 7,155 हो गई है।
लखनऊ: उत्तर प्रदेश में पिछले 24 घंटे के दौरान कोरोना वायरस से 25 और मरीजों की मौत हुई है। इसके साथ ही प्रदेश में इस महामारी में जान गंवाने वालों की संख्‍या बढ़कर 7,155 हो गई है। वहीं गत 24 घंटे में कोरोना वायरस के संक्रमण के 2187 नये मामले सामने आए जिन्हें मिलाकर अब तक कोविड-19 की चपेट में आए मरीजों की संख्‍या बढ़कर 4,93,527 हो गई है। प्रमुख सचिव चिकित्‍सा एवं स्‍वास्‍थ्‍य आलोक कुमार ने शुक्रवार को मीडिया को बताया कि प्रदेश में उपचाराधीन मरीजों की संख्‍या अब 23,132 है जिनमें से 10,218 संक्रमित गृह एकांतवास में हैं।उन्होंने बताया कि पिछले 24 घंटे में 2,167 संक्रमितों को उपचार के बाद घर भेजा गया है जिन्हें मिलाकार अबतक 4,63,240 मरीज संक्रमण मुक्त हो चुके हैं। कुमार ने बताया कि प्रदेश में मरीजों के ठीक होने की दर बढ़कर अब 94 प्रतिशत हो गई है।आलोक कुमार ने कहा कि प्रदेश में बृहस्‍पतिवार को एक दिन में कुल 1,53,043 नमूनों की जांच की गई जिन्हें मिलाकर अब तक कुल 1,57,62,343 नमूनों की जांच की जा चुकी है। स्‍वास्‍थ्‍य बुलेटिन के अनुसार पिछले 24 घंटे में सर्वाधिक लखनऊ में 288, गाज़ियाबाद में 185, गौतमबुद्धनगर में 184 और मेरठ में 147 नये संक्रमित मिले हैं।बुलेटिन के मुताबिक पिछले 24 घंटे में हुई कुल 25 मौतों में सर्वाधिक लखनऊ में पांच, गोरखपुर में तीन और वाराणसी व आगरा में दो-दो मौतें हुई हैं। अपर मुख्य सचिव सूचना नवनीत सहगल ने मीडिया को बताया कि देश के अन्य प्रदेशों में कोरोना का संक्रमण पुनः बढ़ रहा है। उन्‍होंने कहा कि प्रदेश में कोरोना वायरस का संक्रमण न बढ़े, इसके लिए पूरे प्रदेश में एक जैसी सावधानी बरतने की आवश्यकता है। सहगल ने कहा कि प्रधानमंत्री व मुख्यमंत्री ने अपील की है कि संक्रमण को रोकने के लिए सावधानी एवं सतर्कता के साथ कोविड-19 के दिशानिर्देश, मास्क का प्रयोग, बार-बार हाथ धोने तथा सुरक्षित दूरी का विशेष ध्‍यान रखा जाए।